Fost l-effetti tal-COVID fuq is-saħħa mentali, professjonisti rrappurtaw li ħafna minn dawk dipendenti fuq is-servizzi tal-kura ma baqgħux ifittxu l-għajnuna tal-professjonisti minħabba li nħakmu mill-biża'. Fuq nota pożittiva, il-Kummissarju għas-Saħħa Mentali qal li s-sitwazzjoni tranġat minn Mejju. Il-kummissarju għas-saħħa mentali, John Cachia, qal li tul il-perjodu tar-restrizzjonijiet tal-pandemija tal-Covid-19 kienu diversi l-pazjenti li bdew jibżgħu imorru għall-kura għax beżgħu li jieħdu l-virus. F'konferenza virtwali, Dr Cachia qal li s-sitwazzjoni nbidlet minn Mejju meta l-għadd ta' pazjenti li reġgħu fittxew is-servizzi tas-saħħa mentali rduppjaw. B'reazzjoni għall-pandemija, studenti universitarji li qed jistudjaw għal infermiera li jispeċjalizzaw fis-saħħa mentali ħolqu website li tipprovdi informazzjoni akkumpanjata minn grafika biex ittaffi mit-tensjonijiet li kienu kkawżati mill-covid. Il-lecturer Paulann Grech qalet li l-kontenut tal-website se jkun ppreżentat fi ktieb li se jkun pubblikat dalwaqt. "Konna nfittxu l-evidenza li teżisti u fuqha niktbu artikli jew inkella neqilbuha l-informazzjoni li diġa teżisti għall-malti u nagħmluhom aċċessibli għan-nies hemm barra kien ikollna nies li jiffollowjaw dawn il-posts u kienu jgħidulna li qed ngħinuhom għax konna nolqtu dawk il-ħsibijiet u l-emozzjonijiet li konna għaddejjin minnhom f'dawk iż-żminijiet," qalet Paulann Grech. Fost l-istudenti li għenu: Francesca Sammut li tinsab fit-tieni sena tal-kors. Qalet li anki għaliha l-website pprovdiet sors ta' wens partikolarment meta l-Covid kienet qed twassal għall-biżgħat li f'xi waqtiet kienu msejsa fuq xniegħat. "U meta spiċċajna kulħadd lura għad-dar u bi ftit pjani għal tul il-ġurnata għax kulħadd kien kwarantina d-dar aħna ġejjna avviċinati mill-akkademiċi tad-dipartiment tagħna u ddeċidejna li nibdew il-website li tirrelata fuq covid 19 u kif se negħelbu id-diffikultajiet li ġabet magħa din il-pandemija," qalet Francesca Sammut. Il-Kummissarju għas-Saħħa Mentali qal li wieħed għadu jista' juża n-numru 1770 li hu mmexxi minn persuni speċjalizzati fis-saħħa mentali. L-uffiċju tal-kummissjoni għas-saħħa mentali nieda wkoll fuljett b'informazzjoni dwar l-att tas-saħħa mentali u d-drittijiet tal-persuni li huwa aċċessibbli minn fuq l-internet.